Deacon-moorde: Saak teen een verdagte laat vaarVan links: Advanved Hamid, Lazarus Mahlo en Casper Mudau [Foto: Anja van der Merwe, Maroela Media] Advanced Hamid, Casper Mudau, Lazarus Mahlo en Sophie Mmako het vlugtig in die hof verskyn op twee aanklagte van moord en roof met verswarende omstandighede. Die saak teen Hamid is Maandag laat vaar omdat hy nie met die misdaad verbind kon word nie. Die ander drie verdagtes sal na verwagting Dinsdag weer in die hof verskyn. Sophie Mmako Maandag in die hooggeregshof in Polokwane [Foto: Anja van der Merwe, Maroela Media] Die ander twee was tot nou in aanhouding. Mmako was langer as 20 jaar ŉ huiswerker vir Lizette en Hettie en word nou as die meesterbrein van hul moorde aangekla. Sy en Mahlo was tydens die moorde glo in ŉ verhouding betrokke. Lizette en Hettie se liggame is laat die aand van 10 September 2020 in hul motor langs die R37 by die Kuschke-afrit, buite Polokwane, aangetref. Hulle is laatmiddag ontvoer nadat daar by hul meenthuis in Welgelegen ingebreek is. Albei vroue was vasgebind en het verskeie meswonde gehad. Hettie (links) en Lizette (regs) Deacon (Foto: Facebook) Die vier beskuldigdes is kort ná die moorde in hegtenis geneem. Die nadoodse ondersoek het versmoring as die oorsaak van hul dood aangedui. Die lappe wat om hul monde vasgebind is, was só styf vasgemaak dat hulle versmoor het. Maroela Media het vroeër berig die Deacon-familie was nie bewus van Mmako se appѐlaansoek teen die borgtoguitspraak nie en sê die nuus het weer ou wonde oopgekrap. Hulle het nog talle vrae oor die moord op die vroue en probeer steeds berusting vind. Die saak hervat weer Dinsdag.